b'\n_START_ARTICLE_\nEter\n_START_PARAGRAPH_\nEtri so razred organskih spojin, ki vsebujejo etrsko skupino \xe2\x80\x93 kisikov atom, ki je vezan na dve (substituirani) alkilni ali arilni skupini. Splo\xc5\xa1na formula etrov je R\xe2\x80\x93O\xe2\x80\x93R\'. Zna\xc4\x8dilen primer etra je topilo in anestetik dietil eter, ki mu po doma\xc4\x8de re\xc4\x8demo "eter" (etoksi etan, CH\xe2\x82\x83-CH\xe2\x82\x82-O-CH\xe2\x82\x82-CH\xe2\x82\x83).\n_START_SECTION_\nFizikalne lastnosti\n_START_PARAGRAPH_\nMolekule etrov ne morejo tvoriti vodikovih vezi, zato imajo v primerjavi z analognimi sekundarnimi alkoholi relativno nizka vreli\xc5\xa1\xc4\x8da. Razlike v temperaturah vreli\xc5\xa1\xc4\x8da etrov in njihovih izomernih alkoholov se z nara\xc5\xa1\xc4\x8danjem \xc5\xa1tevila ogljikovih atomov v verigi manj\xc5\xa1ajo, ker za\xc4\x8dnejo hidrofobne lastnosti ogljikove verige prevladovati nad privlaki vodikovih vezi.  _NEWLINE_Etri so rahlo polarni, ker je meri k\xc3\xb3t v strukturi C-O-C  pribli\xc5\xbeno 110\xc2\xb0 in se dipoli C-O ne izni\xc4\x8dijo. Etri so bolj polarni kot alkeni, vendar ne toliko kot alkoholi, estri ali amidi s primerljivimi zgradbami.  Prisotnost dveh prostih elektronskih parov na kisikovem atomu sicer omogo\xc4\x8da tvorbo vodikovih vezi z vodo, vendar so topnosti alkoholov (na primer butan 1-ola) in etrov (na primer etoksietana) popolnoma razli\xc4\x8dne._NEWLINE_Cikli\xc4\x8dni etri, na primer tetrahidrofuran in 1,4-dioksan, se popolnoma me\xc5\xa1ajo z vodo zaradi bolj izpostavljenega kisikovega atoma, ki la\xc5\xbee tvori vodikovo vez kot alifatski etri. _NEWLINE_Etri se lahko obna\xc5\xa1ajo kot Lewisove baze. Primer: dietil eter lahko tvori komplekse z borovimi spojinami, kot so na primer borov trifluorid dietil eterat (BF\xe2\x82\x83\xe2\x80\xa2OEt\xe2\x82\x82). Etri lahko tudi koordinirajo tudi z magnezijem v Grignardovih reagentih (RMgBr).\n_START_SECTION_\nNomenklatura\n_START_PARAGRAPH_\nV IUPACovem sistemu nomenklature se za poimenovanje etrov uporablja splo\xc5\xa1na formula "alkoksialkan". Primer: eter CH\xe2\x82\x83-CH\xe2\x82\x82-O-CH\xe2\x82\x83 se imenuje metoksietan.  \xc4\x8ce je eter del bolj kompleksne molekule, se opi\xc5\xa1e kot alkoksi- substituenta.  Skupina -OCH\xe2\x82\x83  je torej "metoksi" skupina.  Enostavnej\xc5\xa1i alkilni radikali se zapi\xc5\xa1ejo na za\xc4\x8detku, tako da spojino CH\xe2\x82\x83-O-CH\xe2\x82\x82CH\xe2\x82\x83 imenujemo metoksi (CH\xe2\x82\x83O-) etan (-CH\xe2\x82\x82CH\xe2\x82\x83)._NEWLINE_V vsakdanji rabi omenjeno spojino imenujemo preprosto "etil metil eter".\n_START_SECTION_\nPrimarni, sekundarni in terciarni etri\n_START_PARAGRAPH_\nTermini  "primarni", "sekundarni" in "tercairni eter" se uporabljajo bolj redko in se nana\xc5\xa1ajo na ogljikov atom ob kisikovem atomu v etrski skupini. V primarnem etru je ogljikov atom vezan samo na en sosednji ogljikov atom, v sekundarnem na dva in v terciarnem na tri sosednje ogljikove atome. Primer primarnega etra  je dietil eter CH\xe2\x82\x83-CH\xe2\x82\x82-O-CH\xe2\x82\x82-CH\xe2\x82\x83, primer sekundarnega etra je diizopropil eter (CH\xe2\x82\x83)\xe2\x82\x82CH-O-CH(CH\xe2\x82\x83)\xe2\x82\x82, primer terciarnega etra pa di-terc-butil eter (CH\xe2\x82\x83)\xe2\x82\x83C-O-C(CH\xe2\x82\x83)\xe2\x82\x83.\n_START_SECTION_\nPolietri\n_START_PARAGRAPH_\nPolietri so spojine z ve\xc4\x8d kot eno etrsko skupino. Izraz polietri se na splo\xc5\xa1no uporablja za polimere, kot sta na primer  polietilen glikol in polipropilen glikol, mednje pa v\xc4\x8dasih pri\xc5\xa1tejemo tudi nizkomolekularne spojine, na primer kronske etre.\n_START_SECTION_\nNevarnosti\n_START_PARAGRAPH_\nEter je kemijska snov ki se zaradi svojih kemijskih lastnosti uporablja za razne pripravke in je glede na vrsto spojine uporaben za razli\xc4\x8dne namene._NEWLINE_Uporablja se npr. v medicini kot narkoti\xc4\x8dno sredstvo, zaradi eksplozivnih in drugih karakteristik in lastnosti spojin pa tudi v znanstvene namene, v industriji, ipd..._NEWLINE_Glede na vrsto snovi oz. pripravkov ga lahko najdemo v  razli\xc4\x8dnih agregatnih stanjih. _NEWLINE_Ravnanje s temi snovmi( pripravki ) je predpisano in strogo nadzorovano. V zvezi s temi ukrepi so snovi obvezno identificirane in opremljene z varnostnimi listi.   _NEWLINE_Varnostni list za vsako snov zahteva obvezno identifikacijo, sestavo in dobavitelja snovi, ugotavlja nevarne lastnosti, predpisuje ukrepe za ravnanje, na\xc4\x8din skladi\xc5\xa1\xc4\x8dena, mo\xc5\xbene po\xc5\xa1kodbe, ukrepe prvo pomo\xc4\x8d, ukrepe za prepre\xc4\x8ditev po\xc5\xbeara in postopke ter primerna, u\xc4\x8dinkovita sredstva za ga\xc5\xa1enje._NEWLINE_Posebna pozornost je namenjena varstvu pri delu s temi snovmi, pa tudi ozna\xc4\x8denost spodatki o toksi\xc4\x8dnosti, odstranjevanju, varnemu transportu.   _NEWLINE_Poseben del je tudi navedek obveznega upo\xc5\xa1tevanja  predpisanih ukrepov z navedbami veljavnih mednarodnih in dr\xc5\xbeavnih zakonov in predpisov. _NEWLINE_Kot zanimivost na primer, Uradni list Evropske unije je objavil rezultate ocene tveganja nekaterih spojin, ena njih je tudi spojina bis(pentabromofenil) eter. Uporablja se za zaviranje gorenja v proizvodnji polimerov, polikarbonatov, termoplasti\xc4\x8dnih lepil, idr... Uporablja se tudi v elektri\xc4\x8dni opremi, tekstilnih materialih za zavese in oblazinjeno pohi\xc5\xa1tvo._NEWLINE_Ocena tveganja je slede\xc4\x8da, za zdravje ljudi je potrebno opraviti podrobnej\xc5\xa1o \xc5\xa1tudijo nevrotoksi\xc4\x8dnosti. Poizkusi se opravljajo na mi\xc5\xa1ih in podganah. Za zdravje potro\xc5\xa1nikov ni ve\xc4\x8djega tveganja, za prebivalstvo, izpostavljeno okolju pa prav tako zahteva podrobnej\xc5\xa1e informacije o vplivih in sicer z desetletnim biomonitoringom, ki se bele\xc5\xbei in poro\xc4\x8da letno.'